Pta-ondernemings met miljoene beboet oor krag(Argieffoto) Die Tshwane-metroraad het aangekondig dat hy sakeondernemings met onwettige kragverbindings met R10 miljoen elk gaan beboet. Die metroraad het Donderdag op ondernemings in die middestad en in Pretoria-Wes toegeslaan wat herhaaldelik versuim om die metroraad vir dienste te betaal. Tydens die veldtog is dié ondernemings se munisipale dienste gestaak en onwettige kragverbindings ontkoppel. Volgens die metroraad skuld die geïdentifiseerde ondernemings saam met een staatsdepartement die Tshwane-metroraad sowat R50 miljoen vir uitstaande waterrekeninge. Tydens die veldtog het beamptes van die metroraad op drie eiendomme, waaronder ŉ privaat skool, ŉ haarsalon en skrootwerwe vir motors, afgekom wat onwettige kragverbindings het. In een gebou het die elektrisiteitsverbinding van die stad se substasie gekom, en dit het krag aan twee eiendomme langsaan voorsien. Die metroraad se spanne het dadelik die onwettige verbinding ontkoppel. “Die ondernemings met onwettige kragverbindings is boetes van R10 miljoen elk opgelê,” sê die metroraad. Volgens Randall Williams, uitvoerende burgemeester van die stad, is veldtogte soos hierdie belangrik vir enige munisipaliteit om sy bedrywighede doeltreffend te bestuur en gehaltedienslewering moontlik te maak. “Ek wil ook ons verbruikers aanmoedig om te betaal vir dienste wat verbruik word of alternatiewelik na vore te kom en betalingsreëlings met die stad te tref,” sê Williams.